b"\n_START_ARTICLE_\nAntic escorxador de Manresa\n_START_SECTION_\nDescripci\xc3\xb3\n_START_PARAGRAPH_\nL\xe2\x80\x99antic escorxador de Manresa \xc3\xa9s un edifici modernista, aix\xc3\xad com el recinte que l\xe2\x80\x99envolta, projectat per Ignasi Oms i Ponsa. Constru\xc3\xaft l\xe2\x80\x99any 1906 a l\xe2\x80\x99actual Pla\xc3\xa7a Bages._NEWLINE_Es tracta d\xe2\x80\x99una obra inacabada on es fa palesa la funci\xc3\xb3 d\xe2\x80\x99equipament p\xc3\xbablic. En aquest sentit, podem apreciar que es tracta d\xe2\x80\x99un edifici caire utilitari que en condiciona l\xe2\x80\x99estructura._NEWLINE_L\xe2\x80\x99edifici d\xe2\x80\x99una \xc3\xbanica planta \xc3\xa9s de forma rectangular (22\xe2\x80\x9927 x 23\xe2\x80\x9993 m.) i t\xc3\xa9 una superf\xc3\xadcie \xc3\xbatil de 458\xe2\x80\x9955 m2. \xc3\x89s de secci\xc3\xb3 basilical amb tres naus, dos laterals de 6 m. d\xe2\x80\x99amplada i la nau principal de 8\xe2\x80\x9925 m. i una al\xc3\xa7ada de 13\xe2\x80\x9982 m._NEWLINE_Els murs de c\xc3\xa0rrega s\xc3\xb3n de pedra d\xe2\x80\x99uns 50 cm. d\xe2\x80\x99espessor els de fa\xc3\xa7ana i uns 35 cm. els interiors._NEWLINE_S'hi accedeix a trav\xc3\xa9s un portal monumental i es distribueix a partir d'un eix central en forma de pati envoltat de diversos pavellons de tres naus. A la nau central, la m\xc3\xa9s alta, s'hi sacrificaven els animals, mentre que a les laterals s'hi acollien els corrals. Les torres de les cantonades s'utilitzaven d'assecadors de pells. _NEWLINE_La construcci\xc3\xb3 \xc3\xa9s a base de pedra emmarcada de totxo vist. La coberta \xc3\xa9s a base de cavalls de fusta a dues aig\xc3\xbces, i est\xc3\xa0 suportada per pilars de totxo vist. En les obertures hi ha gelosies de fusta. Els paraments entre columnes de cada m\xc3\xb2dul s\xe2\x80\x99estructuren en tres nivells d\xe2\x80\x99obertures: portes de pas a la part baixa, tres finestrals amb gelosies per a la ventilaci\xc3\xb3 al centre i, a la part superior, tres finestres formant un arc rebaixat, amb un tancament de l\xc3\xa0mines de vidre per facilitar l\xe2\x80\x99entrada de llum natural._NEWLINE_El conjunt de l'edifici est\xc3\xa0 format per una s\xc3\xa8rie de pavellons que ocupen un espai d'una hect\xc3\xa0rea, 29 \xc3\xa0rees i 93 centi\xc3\xa0rees. L'entrada monumental al conjunt la trobem pel cam\xc3\xad de Juncadella (que d\xc3\xb3na a la pla\xc3\xa7a), a ambd\xc3\xb3s costats de la porta hi ha dos pavellons de planta baixa que donen a un pati que facilita l'ingr\xc3\xa9s als altres edificis (3 naus o pavellons amb activitats espec\xc3\xadfiques). Tamb\xc3\xa9 hi ha una gran torre de 15 metres d'al\xc3\xa7\xc3\xa0ria que \xc3\xa9s un dip\xc3\xb2sit d'aigua.\n_START_SECTION_\nHist\xc3\xb2ria\n_START_PARAGRAPH_\nDes de 1863, l\xe2\x80\x99Ajuntament de Manresa es plantejava la construcci\xc3\xb3 d\xe2\x80\x99un escorxador municipal que don\xc3\xa9s resposta a les noves necessitats que en aquell moment s\xe2\x80\x99havien derivat a conseq\xc3\xbc\xc3\xa8ncia del fort increment de poblaci\xc3\xb3 aix\xc3\xad com de la promulgaci\xc3\xb3 del reial ordre, el 25 de febrer de 1859, que regulava el sacrifici d\xe2\x80\x99animals de consum._NEWLINE_Aix\xc3\xb2 va fer que el local del carrer de les Piques, utilitzat des de 1759 com a escorxador, qued\xc3\xa9s obsolet per q\xc3\xbcestions higi\xc3\xa8niques i sanit\xc3\xa0ries._NEWLINE_Va ser l\xe2\x80\x99any 1903 quan l\xe2\x80\x99Ajuntament de Manresa va adquirir uns terrenys als afores de la ciutat per tal de construir un nou escorxador._NEWLINE_L'edifici es project\xc3\xa0 el 1904 i al juliol d\xe2\x80\x99aquell mateix any \xc2\xa0Ignasi Oms i Ponsa va signar el projecte definitiu i la primera pedra es va col\xc2\xb7locar l'1 de setembre de 1906. La inauguraci\xc3\xb3 fou el 21 d\xe2\x80\x99octubre de 1908 i comen\xc3\xa7\xc3\xa0 a funcionar tot seguit. _NEWLINE_A l\xe2\x80\x99antic escorxador, es pot apreciar la notable influ\xc3\xa8ncia de l\xe2\x80\x99escorxador de Saragossa, ja que ambd\xc3\xb3s edificis plantegen la mateixa ordenaci\xc3\xb3, amb els tres pavellons de secci\xc3\xb3 basilical al voltant d\xe2\x80\x99un pati amb un monument al mig, i seguint un eix de simetria a partir d\xe2\x80\x99un portal d\xe2\x80\x99acc\xc3\xa9s de tres arcs. Aix\xc3\xb2 \xc3\xa9s degut a la visita que Ignasi Oms va dur a terme a aquesta ciutat juntament amb una comissi\xc3\xb3 municipal de l\xe2\x80\x99Ajuntament per visitar el seu escorxador, inaugurat com a recinte de la \xe2\x80\x9cExposici\xc3\xb3n Aragonesa 1885-1886\xe2\x80\x9d._NEWLINE_Va ser a la d\xc3\xa8cada de 1980 quan l\xe2\x80\x99escorxador va posar fi a la seva activitat. L\xe2\x80\x99any 1992 se\xe2\x80\x99n va comen\xc3\xa7ar a rehabilitar la nau central i es va inaugurar com a biblioteca el 22 d'abril de 2005 (Biblioteca del Campus Universitari de Manresa), integrada en el campus universitari de Manresa. L\xe2\x80\x99edifici tamb\xc3\xa9 acull el Centre de Documentaci\xc3\xb3 i Recursos del Parc Tecnol\xc3\xb2gic i Universitari de Manresa."